На основу члана 201. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21 и 62/23),

Влада доноси

УРЕДБУ

О УСЛОВИМА, КРИТЕРИЈУМИМА И САДРЖАЈУ ДОКУМЕНТАЦИЈЕ ЗА УТВРЂИВАЊЕ ПРОЈЕКАТА ЗА ИЗГРАДЊУ ОБЈЕКАТА ОД ЗНАЧАЈА, ОДНОСНО ОД ПОСЕБНОГ ЗНАЧАЈА ЗА РЕПУБЛИКУ СРБИЈУ

Предмет уређивања

Члан 1.

Овом уредбом уређују се услови, критеријуми и садржај документације за утврђивање пројеката за изградњу објеката од значаја, односно од посебног значаја за Републику Србију.

Појмови

Члан 2.

Поједини изрази употребљени у овој уредби имају следеће значење:

1. пратећа инфраструктура у функцији објекта јесте техничка инфраструктура потребна за нормално функционисање објекта (мреже и објекти техничких система: саобраћај, водовод, канализација, електроенергетика, гасоводи, нафтоводи, продуктоводи, комуникације, даљинско грејање и др) и друштвена инфраструктура која обухвата мреже и објекте јавних служби: за боравак деце, друштвене, социјалне и здравствене институције, ватрогасне станице и др;
2. објекти у функцији реализације пројеката изградње објеката за које се утврђује да су од значаја за Републику Србију, односно од посебног значаја за Републику Србију јесу објекти друштвене инфраструктуре и други објекти у функцији главног објекта;
3. иницијатива за утврђивање пројекта од значаја, односно од посебног значаја за Републику Србију јесте писани захтев заинтересованог лица, односно будућег инвеститора (у даљем тексту: иницијатива).

Услови, односно критеријуми за утврђивање пројеката за изградњу објеката од значаја за Републику Србију

Члан 3.

Влада, на предлог Министарства грађевинарства, саобраћаја и инфраструктуре (у даљем тексту: Министарство), утврђује да је пројекат за изградњу објекта пројекат од значаја за Републику Србију, ако је испуњен један од следећих услова, односно критеријума:

1. да је објекат у функцији реализације инвестиционог пројекта којим се унапређује локални, регионални или републички економски развој;
2. да је објекат у функцији унапређења и заштите животне средине;
3. да објекат доприноси енергетској сигурности и безбедности;
4. да је објекат у функцији унапређења енергетске ефикасности и коришћења обновљивих извора енергије;

5) да је објекат намењен за социјално становање, у складу са законом којим се уређује социјално становање или изградњу објеката за потребе обављања послова из надлежности државних органа, односно органа аутономне покрајине или органа јединице локалне самоуправе, објеката у обавезној јавној својини, када је инвеститор тог објекта Република Србија, аутономна покрајина, односно јединица локалне самоуправе или објеката за решавање стамбених потреба одређене категорије лица;

6) да је објекат чијом се изградњом унапређује туристички потенцијал на територији једне или више јединица локалне самоуправе.

Услови, односно критеријуми за утврђивање пројеката од посебног значаја за Републику Србију

Члан 4.

Влада, на предлог Министарства утврђује да је пројекат за изградњу објекта пројекат од посебног значаја за Републику Србију, ако је испуњен један од следећих услова, односно критеријума:

1. да је објекат у функцији реализације инвестиционог пројекта којим се унапређује локални економски развој;
2. да је објекат у функцији унапређења и заштите животне средине;
3. да објекат доприноси енергетској сигурности и безбедности;
4. да је објекат који је у функцији обављања комуналне делатности, у складу са законом којим се уређује комунална делатност;
5. да је објекат намењен за социјално становање, у складу са законом којим се уређује социјално становање или изградњу објеката за потребе обављања послова из надлежности државних органа, односно органа аутономне покрајине или органа јединице локалне самоуправе, објеката у обавезној јавној својини, када је инвеститор тог објекта Република Србија, аутономна покрајина, односно јединица локалне самоуправе или објеката за решавање стамбених потреба одређене категорије лица коју одређује Влада;
6. да објекат доприноси саобраћајној повезаности Републике Србије са другим државама или унапређује саобраћајну повезаност два и више региона;

7) да је објекат чијом се изградњом унапређује туристички потенцијал на територији једне или више јединица локалне самоуправе.

Садржај иницијативе

Члан 5.

Иницијатива за утврђивање пројеката за изградњу објеката од значаја, односно посебног значаја за Републику Србију, садржи податке о:

1) подносиоцу иницијативе;

2) инвеститору изградње објекта (уколико инвеститор није Република Србија, односно град/општина);

3) јединици локалне самоуправе на чијој територији ће се објекат градити (географски положај, степен развијености, број становника, број запослених у привреди, образовање становништва);

4) локацији на којој се пројекат реализује (попис катастарских парцела, плански основ, подаци из планског документа, процену тржишне вредности земљишта, односно процену инвестиционе вредности пројекта);

5) очекиваним економским ефектима реализације пројекта;

6) очекиваним ефектима на повећање енергетске безбедности, односно утицају на животну средину;

7) року окончања реализације пројекта;

8) утицају реализације пројекта на свеукупан развој јединице локалне самоуправе, региона, односно Републике Србије.

Изузетно од става 1. тач. 3) и 4) овог члана, за изградњу линијских инфраструктурних објеката у иницијативи се доставља списак јединица локалних самоуправа кроз које се простире инфраструктурни објекат.

Документација која се доставља уз иницијативу

Члан 6.

Уз иницијативу се доставља следећа документација:

1. информација о локацији у складу са законом;
2. процена тржишне вредности непокретности издата од стране надлежног органа пореске управе, односно процену инвестиционе вредности пројекта, осим за линијске инфраструктурне објекте;
3. преглед подстицајних мера и средстава које Република Србија, аутономна покрајина, односно јединица локалне самоуправе обезбеђује за реализацију пројекта, односно инвестиције;
4. друге акте и податке који могу бити од значаја за утврђивање пројеката од значаја, односно од посебног значаја за Републику Србију (потписани меморандуми о разумевању, потписани уговори у вези са пројектом и сл).

Иницијативу подноси надлежни орган Републике Србије, аутономне покрајине или јединице локалне самоуправе, односно овлашћено лице привредног друштва.

Ступање на снагу

Члан 7.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7425/2023-1

У Београду, 26. октобра 2023. године

В Л А Д А

ПРВИ ПОТПРЕДСЕДНИК ВЛАДЕ

Ивица Дачић, с.р.